መልካም አጋጣሚዎችና ተግዳሮቶችን በመለየት ወደስራ መገባቱን የሰላም ሚኒስቴር ገለጸ
በኢትዮጵያ ያለውን ሰላም ለማረጋገጥ በተጀመረው ሂደት ያሉ መልካም አጋጣሚዎችና ተግዳሮቶችን በመለየት ወደስራ መገባቱን የሰላም ሚኒስትሯ ወይዘሮ ሙፋርያት ካሚል ገለፁ።ለሰላም መከበር ዘብ ለሚቆሙ የህብረተሰብ ክፍሎችና ግለሰቦች በአገር አቀፍ ደረጃ የሰላም ሽልማት ይዘጋጃል ተብሏል።ሚኒስትሯ የመስሪያ ቤቱን በይፋ ወደስራ መግባት አስመልክተው መግለጫ ሰጥተዋል።የሰላም ሚኒስቴር ከተቋቋመ ጀምሮ የአደረጃጀት ማስተካከል ስራና ያሉ ምቹ ሁኔታዎችን ፈትሾ በመለየት ወደ ስራ ተገብቷልም ነው ያሉት።ይህንንም ስራ የተሳካ ለማድረግ የረጅም ጊዜ እስትራቴጂዎች እየተዘጋጁ እንደሆነ ተናግረዋል።ዘርፉን በብቃት ለመምራት የሚያስችል የ10 ዓመት ፍኖተ ካርታ እየተዘጋጀ መሆኑንም ወይዘሮ ሙፋርያት ገልፀዋል።ከዛሬ ህዳር 1 ቀን 20011 ጀምሮ መላውን ህብረተሰብ የሚያሳትፉ የተለያዩ መርሃ ግብሮች ዓመቱን ሙሉ ተግባር ላይ እንደሚውሉም አስታውቀዋል።በአንዳንድ አካባቢዎች የሚታዩ ከሰላም ጋር የተያያዙ ችግሮችን ለመፍታት ምክክር እንደሚደረግ የገለፁት ወይዘሮ ሙፋርያት ከአቅም በላይ በሆኑ ጉዳዮች ላይ ግን የህግ የበላይነትን የማስከበር ስራ ይሰራል ብለዋል። ከዛሬ ጀምሮ ይተገበራሉ ከተባሉት መርሃ ግብሮች መካከል በበጎ ስነ-ምግባራቸው በማህበረሰቡ የተለዩ ሰዎችን በመያዝ የሰላም አምባሳደር አድርጎ ሰላምን የማስከበር እንቀስቃሴውን ማካሄድ አንዱ መሆኑም ተገልጿል።ማህበረሰቡ ለሰላም ያለውን ግንዛቤ ለማሳደግም ከመገናኛ ብዙሃን አካላት ጋር በቅርበት ለመስራት መታሰቡንም ገልፀዋል።የሰላም ሚኒስቴር የተጣለበትን ኃላፊነት በብቃት መወጣት የሚችለው በህብረተሰቡ የነቃ ተሳትፎና ጠንካራ ድጋፍ በመሆኑ እያንዳንዱ ዜጋ የራሱንና የጎረቤቱን ሰላም የማረጋገጥ ድርሻ እንዳለበት ተገንዝቦ የበኩሉን እንዲወጣ ሚኒስትሯ ጥሪ አቅርበዋል።ሰላም የሚመራ ሳይሆን በሁሉም ተሳትፎና ትብብር የሚሰራ  ስለሆነ ብቻ እንደሆነ መልዕክት ማስተላለፍ እፈልጋለሁ ያሉት ሚኒስትሯ ፤ የኢትዮጵያን ህዝብ ከያዝን በአገራችን ሰላም የማረጋገጥ ጉዳይ ሩቅ አይሆንም ብለዋል፡፡ሰላም በአያንዳንዳችን እጅ ላይ ያለ ጉዳይ ነው ፈልገን የምናገኘው አይደለም ሁላችንም ሰላም ለመሆንና ሰላም ለመፍጠር ከወሰንንና ከቆረጥን ሰላምን ማረጋገጥ እንችላለን ሲሉ ተናግረዋል፡፡በሰላም ማስከበር ሂደት ለሰላም መከበር ዘብ ለሚቆሙ የሰላም ሽልማት በአገር አቀፍ ደረጃ ይዘጋጃልም ብለዋል። (ኢዜአ)